钦定古今图书集成/明伦汇编/官常典/第724卷 > 孟彦卿 赵民彦 谢淳
## 钦定古今图书集成/明伦汇编/官常典/第724卷 > 孟彦卿 赵民彦 谢淳

按《宋史忠义传》：“彦卿，忠厚从父也，颇知兵，通判潭州。
建炎三年，潭城中叛卒焚掠，自东门出，帅臣向子𬤇
命彦卿领兵追之，已而招安其众。未几，溃兵杜彦自
袁州入浏阳，遂犯善化、长沙二县，彦卿率民兵拒之，
手杀数人。贼势挫，退还浏阳，彦卿追与之战。俄而民
兵有自溃者，贼遂乘之，斩彦卿，持其首以告所掠民”
兵曰：“此善战孟通判首也。”因支解以徇。添差通判赵
民彦以民兵赴之，鏖战浏阳城南南流桥，依山为阵，
杀伤甚众。偶为间者折其阵中认旗，众惊，谓民彦已
败，遂溃。民彦为贼所得，邑士谢淳以才勇，众推之，帅
民兵为前锋，助民彦战。淳手杀数十人，力屈，亦被执，
贼并杀之。事闻，彦卿、民彦并赠直龙图阁，官其家各
三人。淳，字景祥，赠成忠郎，官其子晞古。朱熹帅湖南，
请为彦卿、民彦立庙，以淳侑之。